শারজিল ইমাম

শারজিল ইমাম (জন্ম:১৯৮৮) বিহারের জেহানাবাদের কাকো গ্রামের একজন ভারতীয় ছাত্র আন্দোলন কর্মী ।  তিনি নাগরিকত্ব সংশোধনী আইন (সিএএ) বিরোধী বিক্ষোভের সময় তার কথিত উস্কানিমূলক বক্তৃতার জন্য পরিচিত, যার ফলে তাকে রাষ্ট্রদ্রোহের অভিযোগে গ্রেপ্তার করা হয়েছিল। "Sharjeel Imam chargesheeted in seditious speech case". . . 

 প্রাথমিক জীবন ও শিক্ষা 

শারজিল ইমাম ১৯৮৮ সালে বিহারের জেহানাবাদ জেলার কাকো গ্রামে জন্মগ্রহণ করেন। তাঁর বাবা আকবর ইমাম একজন রাজনীতিবিদ ছিলেন। তাঁর মা আফসান রহিম একজন গৃহিণী এবং তাঁর ভাই মুজ্জাম্মিল ইমাম একজন সামাজিক কর্মী। আকবর ইমাম ২০০৫ সালের বিধানসভা নির্বাচনে জেহানাবাদ আসন থেকে জনতা দল (ইউনাইটেড)-এর প্রার্থী ছিলেন। ২০১৪ সালে দীর্ঘদিনের অসুস্থতার পর ক্যানসারে আক্রান্ত হয়ে আকবর ইমামের মৃত্যু হয়।

শারজিল ইমাম ১৯৯৪ সালে বিদ্যালয়ে পড়াশোনা শুরু করেন এবং তাঁর শিক্ষকদের কাছে তিনি একজন বইপ্রেমী হিসেবে পরিচিত ছিলেন। তিনি পাটনায় একটি মিশনারি স্কুলে পড়াশোনা করেন এবং পরবর্তীতে দিল্লি পাবলিক স্কুল, বসন্ত কুঞ্জ-এ অধ্যয়ন করেন। ২০০৬ সালে উচ্চ মাধ্যমিক শিক্ষা সম্পন্ন করার পর তিনি ইন্ডিয়ান ইনস্টিটিউট অব টেকনোলজি বোম্বে-তে কম্পিউটার ইঞ্জিনিয়ারিং বিষয়ে অধ্যয়ন করেন। স্নাতক সম্পন্ন করার পর তিনি দুই বছর বেঙ্গালুরুতে অবস্থান করেন, যেখানে তিনি একটি সফটওয়্যার কোম্পানিতে যোগ দেন। ২০১৩ সালে তিনি আধুনিক ইতিহাসে স্নাতকোত্তর ডিগ্রি অর্জনের জন্য নয়াদিল্লির জওহরলাল নেহরু বিশ্ববিদ্যালয়-এ ভর্তি হন এবং ২০১৫ সালে একই বিশ্ববিদ্যালয় থেকে পিএইচডি শুরু করেন।
 কর্মজীবন 

ইমাম ২০০৯ সালে দুই মাসের জন্য আইটি ইউনিভার্সিটি অব কোপেনহেগেন-এ একজন প্রোগ্রামার হিসেবে কাজ করেন এবং পরে আইআইটি বোম্বেতে একজন টিচিং অ্যাসিস্ট্যান্ট হিসেবে দায়িত্ব পালন করেন। এরপর তিনি একাডেমিক ক্ষেত্রে ফিরে যাওয়ার আগে জুনিপার নেটওয়ার্কস-এ একজন প্রকৌশলী হিসেবে কাজ করেন।

ইমাম টিআরটি ওয়ার্ল্ড, ফার্স্টপোস্ট, দ্য কুইন্ট, এবং দ্য ওয়্যার-এ লেখালেখি করেছেন।
 রাজনৈতিক সক্রিয়তা 

ইমাম নাগরিকত্ব সংশোধনী আইন (CAA) বিরোধী আন্দোলন-এ সক্রিয় ছিলেন এবং তাঁকে শাহীনবাগের প্রতিবাদ কর্মসূচির অন্যতম উদ্যোক্তা হিসেবে বিবেচনা করা হয়।

পুলিশের ভাষ্যমতে, ইমাম ২০১৯ সালের ১৩ ডিসেম্বর এবং ২০২০ সালের ১৬ জানুয়ারি CAA ও জাতীয় নাগরিকপঞ্জি (NRC)-এর বিরোধিতায় দুটি “উসকানিমূলক ও প্ররোচনামূলক” বক্তব্য প্রদান করেন। দ্বিতীয় বক্তব্যটি প্রায় ৪০ মিনিট দীর্ঘ ছিল। উক্ত বক্তব্যের একটি তিন মিনিটের ভাইরাল ভিডিওতে তাঁকে আসামকে ভারতের বাকি অংশ থেকে স্থায়ীভাবে “বিচ্ছিন্ন” করার আহ্বান জানাতে শোনা যায়, যার জন্য শিলিগুড়ি করিডোর (যা “চিকেনস নেক” নামেও পরিচিত) অবরোধের কথা বলা হয়। তিনি এটিকে একটি “চাক্কা জ্যাম” আহ্বান বলে উল্লেখ করেন—যা একটি অবস্থান ধর্মঘট পদ্ধতি, যেখানে সড়ক অবরোধ ও যান চলাচল বন্ধ করা হয়; এই পদ্ধতি শাহিনবাগ আন্দোলনেও প্রয়োগ করা হয়েছিল।

একাধিক মানবাধিকার কর্মী ও আইন বিশেষজ্ঞ মত দিয়েছেন যে ইমামের বিরুদ্ধে দায়ের করা মামলাগুলো সাজানো। অ্যামনেস্টি ইন্টারন্যাশনাল ইন্ডিয়া-র সাবেক প্রধান আকার প্যাটেল বলেন, ইমামের বক্তব্যে তিনি রাষ্ট্রদ্রোহিতার উপাদান খুঁজে পাননি। যুক্তরাষ্ট্রের ব্র্যান্ডেনবার্গ বনাম ওহাইও মামলার রায়ের প্রসঙ্গ টেনে সাবেক সুপ্রিম কোর্ট বিচারপতি মার্কণ্ডেয় কাটজু ইমামের পক্ষে অবস্থান নেন এবং তাঁর বিরুদ্ধে দায়ের করা এফআইআর বাতিলের পক্ষে মত দেন, যদিও তিনি বক্তব্যটির সঙ্গে একমত নন।

ইমামের গ্রেপ্তার রাজনীতিবিদ, শিক্ষক, শিক্ষার্থী, মানবাধিকার কর্মী ও বিভিন্ন সংগঠনের পক্ষ থেকে ব্যাপক নিন্দার মুখে পড়ে।

 বিভিন্ন রাজ্যে দায়েরকৃত মামলা 
ভারতের পাঁচটি রাজ্য—আসাম, উত্তরপ্রদেশ, মণিপুর, অরুণাচল প্রদেশ ও দিল্লি—ইমামের বিরুদ্ধে বিভিন্ন মামলা দায়ের করেছে।
 ২৫ জানুয়ারি ২০২০ তারিখে আসাম পুলিশ ইমামের বিরুদ্ধে কথিত ঘৃণাত্মক বক্তব্যের অভিযোগে ইউএপি(পি) আইন এবং ভারতীয় দণ্ডবিধির একাধিক ধারায় একটি এফআইআর নথিভুক্ত করে।
 একই দিনে উত্তরপ্রদেশের আলীগড় পুলিশ রাষ্ট্রদ্রোহ ও দুই সম্প্রদায়ের মধ্যে শত্রুতা সৃষ্টির অভিযোগে মামলা দায়ের করে।
 মণিপুর পুলিশও ভারত সরকারের বিরুদ্ধে যুদ্ধ ঘোষণার অভিযোগসহ একাধিক ধারায় মামলা করে।
 ২৬ জানুয়ারি ২০২০ অরুণাচল প্রদেশের ইটানগর পুলিশ রাষ্ট্রদ্রোহের অভিযোগে মামলা দায়ের করে।
 দিল্লি পুলিশও রাষ্ট্রদ্রোহ ও ধর্মীয় বিদ্বেষ উসকে দেওয়ার অভিযোগে এফআইআর নথিভুক্ত করে।

 কারাবাস 
২৮ জানুয়ারি ২০২০ ইমাম তাঁর নিজ গ্রাম কাকোতে ফেসবুক লাইভে এসে দিল্লি পুলিশের কাছে আত্মসমর্পণ করেন। তাঁকে CAA ও NRC বিরোধী বক্তব্য দেওয়ার অভিযোগে গ্রেপ্তার করা হয় এবং Unlawful Activities (Prevention) Act-এর আওতায় অভিযুক্ত করা হয়। পরে তাঁকে আসামে স্থানান্তর করা হয় এবং তিনি বর্তমানে গুয়াহাটি কেন্দ্রীয় কারাগারে আটক রয়েছেন।

কারাবন্দি অবস্থায় তিনি COVID-19-এ আক্রান্ত হন এবং ২১ জুলাই ২০২০ তারিখে তাঁর কোভিড পরীক্ষার ফল পজিটিভ আসে।

২০২২ সালের এপ্রিল মাসে দিল্লির একটি জেলা আদালত ২০২০ সালের দিল্লি দাঙ্গা সংক্রান্ত “বৃহত্তর ষড়যন্ত্র” মামলায় তাঁর জামিন আবেদন নাকচ করে।

২০২৪ সালের মে মাসে দিল্লি হাইকোর্ট তাঁকে রাষ্ট্রদ্রোহ মামলায় জামিন দিলেও, ইউএপিএ আইনের আওতায় চলমান বৃহত্তর ষড়যন্ত্র মামলায় তিনি কারাগারেই রয়েছেন।
তথ্যসূত্র